
ĠUSTIFIKAZZJONI QASIRA
[bookmark: FootprintPageAD]L-UE ilha minn ta’ quddiem fid-dinja fir-rigward tas-sostenibbiltà u d-diliġenza dovuta korporattiva u impenjat ruħha favur konverġenza ’l fuq kemm fis-sostenibbiltà ambjentali kif ukoll f’dik soċjali, kemm fi ħdan l-UE kif ukoll fuq livell dinji. Fil-qasam tar-rapportar dwar is-sostenibbiltà u d-diliġenza dovuta korporattiva, dan ġie eżemplifikat bid-Direttivi 2006/43/KE, 2013/34/UE, (UE) 2022/2464 u (UE) 2024/1760 li stabbilew pjattaforma soda għar-rapportar u d-diliġenza dovuta korporattivi dwar is-sostenibbiltà. Il-kombinazzjoni ta’ dawn id-Direttivi żgurat, fost affarijiet oħra, id-disponibbiltà ta’ data u riskji relatati mas-sostenibbiltà vitali kemm għall-investituri kif ukoll għall-NGOs li jivvalutaw l-abbużi, mekkaniżmi għall-kumpaniji biex itejbu l-proċessi ta’ diliġenza dovuta u s-sostenibbiltà tal-ktajjen tal-valur sħaħ tagħhom kif ukoll aċċess akbar għall-ġustizzja għal dawk li jġarrbu danni tul il-katina tal-valur. 
Il-proposta attwali tal-Kummissjoni taf iddgħajjef l-elementi fundamentali ta’ dan il-qafas il-ġdid ta’ rapportar u diliġenza dovuta dwar is-sostenibbiltà. Għalkemm l-għan tas-simplifikazzjoni f’termini ta’ dmirijiet ta’ rapportar għall-kumpaniji huwa ta’ min ifaħħru u passi relatati, fost oħrajn, mar-rapportar elettroniku jew l-użu akbar tal-linji gwida jintlaqgħu tajjeb, is-simplifikazzjoni ma tistax tfisser deregolamentazzjoni wiesgħa u ġenerali li tbiddel l-kampijiet ta’ applikazzjoni sħaħ tad-direttivi preċedenti. Iż-żarmar ta’ partijiet fundamentali tal-leġiżlazzjoni jaf mhux biss joħloq inċertezza regolatorja għall-kumpaniji, li timpedixxi aċċess xieraq għal ġustizzja għal dawk li ġarrbu danni, iżda jostakola wkoll d-disponibbiltà ta’ data ta’ kwalità, komparabbli u granulari dwar is-sostenibbiltà li tant hija mitluba kemm mill-investituri kif ukoll mis-sħab kummerċjali. Filwaqt li l-protezzjoni, speċjalment tal-SMEs, minn piż żejjed minħabba r-rekwiżiti ta’ rapportar hija preokkupazzjoni pertinenti, jeħtieġ li jkun hemm mod aktar sempliċi u effiċjenti biex dan l-għan jintlaħaq minflok ma jiżżarmaw il-partijiet fundamentali tal-qafas attwali ta’ rapportar u diliġenza dovuta dwar is-sostenibbiltà.
******
Il-Kumitat għall-Impjiegi u l-Affarijiet Soċjali jistieden lill-Kumitat għall-Affarijiet Legali, bħala l-kumitat responsabbli, biex jipproponi ċ-ċaħda tal-proposta tal-Kummissjoni.

ANNESS: DIKJARAZZJONI TAL-KONTRIBUT
<FootprintIntro>F’konformità mal-Artikolu 8 tal-Anness I tar-Regoli ta’ Proċedura, ir-rapporteur għal opinjoni tiddikjara li fl-opinjoni tagħha inkludiet kontribut dwar kwistjonijiet li għandhom x’jaqsmu mas-suġġett tal-fajl li rċeviet, għat-tħejjija tal-opinjoni, sal-adozzjoni tagħha fil-kumitat, mingħand ir-rappreżentanti ta’ gruppi ta’ interess li jaqgħu fil-kamp ta’ applikazzjoni tal-Ftehim Interistituzzjonali dwar Reġistru Obbligatorju ta’ Trasparenza[footnoteRef:1] li ġejjin, jew mingħand ir-rappreżentanti ta’ awtoritajiet pubbliċi ta’ pajjiżi terzi, inklużi l-missjonijiet diplomatiċi u l-ambaxxati tagħhom, li ġejjin:</FootprintIntro> [1:  Il-Ftehim Interistituzzjonali tal-20 ta’ Mejju 2021 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar Reġistru Obbligatorju ta’ Trasparenza (ĠU L 207, 11.6.2021, p. 1, ELI: http://data.europa.eu/eli/agree_interinstit/2021/611/oj).] 

	1. Rappreżentanti ta’ gruppi ta’ interess li jaqgħu fil-kamp ta’ applikazzjoni tal-Ftehim Interistituzzjonali dwar Reġistru Obbligatorju ta’ Trasparenza

	Finnwatch
L-Organizzazzjoni Ċentrali tat-Trade Unions Finlandiżi - SAK
European Sustainable Investment Forum
Konfederazzjoni Ewropea tat-Trade Unions ETUC
Akava - Il-Konfederazzjoni tat-Trade Unions tal-Persunal Professjonali u Maniġerjali fil-Finlandja
Il-Konfederazzjoni Finlandiża tal-Professjonisti - STTK
NGOs Finlandiżi għall-Iżvilupp - Fingo
Grupp ta’ Ħidma tan-Nazzjonijiet Uniti dwar in-Negozju u d-Drittijiet tal-Bniedem
European Coalition for Corporate Justice
Amnesty International
Bank Ċentrali Ewropew


Il-lista ta’ hawn fuq hija mfassla taħt ir-responsabbiltà esklużiva tar-rapporteur għal opinjoni.
Meta persuni fiżiċi jkunu identifikati fil-lista b’isimhom, bil-funzjoni tagħhom jew bit-tnejn li huma, ir-rapporteur għal opinjoni tiddikjara li ppreżentat lill-persuni fiżiċi kkonċernati l-Avviż tal-Parlament Ewropew Nru 484 dwar il-Protezzjoni tad-Data (https://www.europarl.europa.eu/data-protect/index.do), li jistabbilixxi l-kundizzjonijiet applikabbli għall-ipproċessar tad-data personali tagħhom u d-drittijiet marbuta ma’ dak l-ipproċessar.

